2 Tanzaniërs in PE vas oor dagga-handel | Netwerk24
Van die 164 sakke dagga waarop die polisie Saterdag beslag gelê het in 'n klopjag by 'n huis in Cotswold, Port Elizabeth. Foto: Verskaf
Verseëlde daggaprodukte wat deur die polisie gekonfiskeer is. Foto: Verskaf
Die polisie se teenbende-eenheid het Saterdagoggend in 'n intelligensie-gedrewe klopjag by 'n huis in Lewerkiestraat, Cotswold, toegeslaan en vertrekke aan die agterkant van die huis deurgesoek.
Kol. Priscilla Naidu, polisiewoordvoerder, sê in 'n verklaring twee mans, onderskeidelik 20 en 22 jaar oud, is in hegtenis geneem weens handel in dagga nadat daar na bewering byna 180 kg dagga en verwante produkte gevind is in die vertrekke wat hulle huur.
Die polisie het ook op drie selfone, 'n skaal en toerusting vir vakuumverseëling beslag gelê.
Brig. Thandiswa Kupiso, waarnemende bevelvoerder van die Mountweg-polisiekluster, het die verhuurders gemaan dat hul eiendom ingevolge die Wet op die Voorkoming van Georganiseerde Misdaad aan die staat verbeurd verklaar kan word indien hul huurders betrap word in die uitvoer van 'n misdaad op hul eiendom.